Għal ġimgħat sħaħ terraq ma’ kull belt u raħal f’Malta u Għawdex u jidher li ma ħalliex rokna waħda fil-gżejjer Maltin mhux miġbuda. Dan bħala parti minn proġett tal-kumpanija ġgantesta Google li tinkludi t-toroq Maltin u Għawdxin fil-proġett tagħha Street Views . Minn dalgħodu, dan il-proġett beda jagħti l-possibbiltà lill-Maltin u lin-nies madwar id-dinja biex ifittxu t-toroq fil-gżejjer Maltin u l-binjiet li jiffurmawhom minn fuq il-kompjuter, it-tablet jew il-mobile tagħhom. Fil-fatt din hija l-ewwel dehra kompluta tat-toroq Maltin fuq l-internet u diġà jidher li qed tissarraf ukoll f’pubbliċità turistika għal Malta. Il-proġett beda f’Settembru tas-sena li għaddiet b’karozza armata b’kamera kbira fuq is-saqaf tagħha li bdiet tiġbed ritratti dawra mejt. Fost oħrajn dawn ir-ritratti jinkludu postijiet storiċi u attrazzjonijiet turistiċi oħra bħax-xtajtiet. Iżda mhux biss…. għax ir-ritratti jinkludu wkoll mijiet jekk mhux ukoll eluf ta’ Maltin u Għawdxin li b’kumbinazzjoni spiċċaw jidhru mal-erbat irjieħ tad-dinja. Żjara virtwali ta’ malajr li għamilna mat-tnedija tal-proġett toħroġ fid-deher il-ġmiel tal-gżejjer Maltin iżda wkoll il-ħajja f’Malta llum f’dinja li m’għandhiex waqfien. Jikkuntrasta ma’ dan, il-kwiet u l-ħemda fit-toroq ta’ rħula Għawdxin fejn jidher li l-arloġġ waqaf idur u l-ħajja għadha tixhed is-sempliċità li kienu jgħixu fiha missirijietna. Biex tkun imħarsa l-privatezza, ir-ritratti tat-toroq Maltin u Għawdxin għandhom l-uċuh tan-nies mixjin u l-pjanċi ta’ reġistrazzjoni tal-vetturi mgħottija b’teknoloġija apposta. Dawn li ġejjin huwa ftit ritratt li ħadna dalgħodu u jagħtu togħma ħelwa tal-ħajja fit-toroq Maltin u Għawdxin: